Grevă a jurnaliştilor în Portugalia / E prima din ultimii 42 de ani / Se plâng de "nesiguranţa locurilor de muncă şi salariile mici"
Toţi jurnaliştii portughezi au fost chemaţi joi la o zi de grevă, o premieră în 42 de ani, pentru a denunţa salariile mici şi precaritatea unui sector aflat în mare dificultate, informează AFP, transmite Agerpres.
Greva intervine în contextul în care unul dintre cele mai importante grupuri media naţionale, Global Media, a anunţat săptămâna aceasta un nou plan de disponibilizări care vizează circa 20 de angajaţi, dintre care zece jurnalişti, din cauza unei "situaţii financiare complicate".
Agenţia de presă Lusa nu a mai publicat nicio ştire de la miezul nopţii de miercuri spre joi şi, potrivit Sindicatului jurnaliştilor, "peste 20" de instituţii media au fost afectate de grevă.
"Nesiguranţa locurilor de muncă şi salariile mici" sunt "un obstacol în calea dreptului cetăţenilor la informare", a afirmat într-un comunicat Sindicatul jurnaliştilor, care a convocat această zi de mobilizare.
Greviştii cer în principal "creşteri salariale" pentru a ţine pasul cu inflaţia şi respectarea codului muncii în ceea ce priveşte plata orelor suplimentare.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank